Kyrie Eleison er vídeó - og hljóð innsetning eftir Heimi Frey Hlöðversson , unnin úr jökulís úr fimm mismunandi skriðjöklum í Vatnajökli . Tilgangur verksins er að vekja fólk til umhugsunar um hnattræna hlýnun með því að einblína á bráðnun jöklana í sinni smæstu mynd . Sýningin opnar í Ásmundarsal þann 6. febrúar . Verkið er tengt opnunaratriði vetrarhátíðar sem Heimir er líka að vinna að en það er óður til jökla heimsins . Þar birtir hann jöklana í sinni stærstu mynd . Heimir Freyr er hefur unnið við kvikmyndagerð og margmiðlun s.l. 15 ár þar af 9 ár hjá margmiðlunarfyrirtækinu Gagarín Í starfi sínu hefur hann komið að fjölmörgum sýningum tengdum náttúru og loftslagsmálum þar má nefna Lava safnið , Perlan , Breheimsenteret jöklasafn í Noregi , fuglasafnið í Mývatnsveit Klimahuset í Noregi o.fl. . Hann safnar nú fyrir verkefninu á Karolina fund . Kjarninn ræddi við hann um það . Hvernig kviknaði hugmyndin ? „ Bráðnun Jökla hefur verið mér hugleikin í nokkuð mörg ár . Bráðnunin er eitt augljósasta dæmi um áhrif loftslagsbreytinga á jörðinni en jöklarnir hopa á ógnarhraða . Ég er búinn að vera vinna með þetta þema í mörg ár bæði sjálfur og komið að hugmyndavinnu og framleitt efni fyrir fjölmargar sýningar tengdar loftslagsmálum og náttúru . Auglýsing Ég unnið og gert tilraunir með macro kvik - og ljósmyndum og búið til hljóð og tónverk í mörg ár . Fyrsta sýningin sem ég hélt var í Ketilhúsinu á Akureyri fyrir 19 árum þar var ég að vinna með vatn og breytti dropum í tóna . “ Hvert er þema verkefnisins ? „ Fyrir um tíu árum var ég að mynda á nokkrum skriðjöklum í Vatnajökli . Mig langaði að fara aftur og sjá með eigin augum breytinguna sem hefur orðið á jöklunum og vinna verk úr því . Það var óhuggulegt að sjá þessar hrikalegu breytingar sem hafa orðið . Sem dæmi hopar Skaftafellsjökull um 50 - 100 m ári og ég var sorgmæddur þegar ég bar saman myndir af Virkisjökli frá árinu 2009 . Ég ákvað að mig langaði að gera eitthvað tengt bráðnun skriðjöklana . Ég náði mér í sýnishorn frá hverjum skriðjökli og flutti með mér á vinnustofuna mína . Á vinnustofunni eyddi ég nokkrum dögum í að taka nærmyndir af jöklinum bráðna . Það er einstaklega fallegt að horfa á nærmyndir af ís en á sama tíma sorglegt þegar maður hugsar til þess hvað jöklarnir eru að hverfa hratt . “ Sýninguna er Heimir að kosta að mestu leyti sjálfur þess vegna tók hann á það ráð að notfæra sér hópfjármögnunarleið til að fjármagna verkið . Vatnið sem kemur við bráðnun jökla sýnanna verður sett á flösku og er partur af sýningunni . Með því að styðja við verkefnið getur fólk eignast smá jökulvatn í flösku sem gæti orðið verðmætt einn daginn . Einnig hægt að kaupa veggspjöld með fallegum nærmyndum af jöklunum bráðna . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .